Kurt Aust

Kurt Aust, pseudonym for Kurt Østergaard (født 6. desember 1955 i Ikast i  Danmark), er forfatter og frilansskribent. Aust debuterte ved å skrive manus til en historisk tegneserie om slaveskipet «Fredensborg», i 1997, og dernest som romanforfatter i 1999. Hans bøker er oversatt til dansk, tysk, nederlandsk, spansk, russisk, bulgarsk, slovensk, italiensk, sørkoreansk, gresk, tsjekkisk og fransk.

Aust har skrevet flere historiske kriminalromaner fra Danmark-Norge omkring begynnelsen av 1700-tallet. Hovedpersoner her er professor Thomas av Boueberge ved Københavns Universitet og hans tjener, den uskolerte nordmannen Petter Hortten. I 2006 utga han sin første samtidsroman, thrilleren De usynlige brødre, og sin første barnebok Den store kaosdagen. Han har også skrevet to skuespill: Det historiske Sagn, svermeri og svartekunst ved Olavskilden, samt et bestillingsverk om løytnant Dons og START som ble oppført i forbindelse med Norsk Flyvåpens 100-årsjubileum og markeringen av Norges første flying. Skuespillet om Dons ble også vist på en lukket forestilling i Oslo for kong Harald og forsvarsledelsen.

I 2015 kom sportskrimmen Dødt løp hvor handlingen er lagt til sykkelløpet Tour de France. Sammen med vennen Tom Egeland, har Kurt Aust gitt ut Quiz og grøss, en quizbok for hele familien med fokus på det nifse og skumle. I tillegg til det vanlig med spørsmål og svar, har boken grøsser-noveller og «grufulle fakta om mørkets hemmeligheter». I 2018 utga Kin Wessel og Kurt Aust thrilleren Udyr, som de skrev sammen etter en reise til Afrika. Handlingen er lagt til Maasai Mara i Kenya og handler om krypskytteri og handel med elfenben.

Østergaard er utdannet pedagog. Han har vært bosatt i Horten i Norge siden 1982 og skriver på norsk, men er dansk statsborger. Kurt Østergaard er gift med tegneren Kin Wessel (Ann-Carin Wessel). Hun har blant annet illustrert tegneserien om Fredensborg og barneboka Kasper & Måns. Den store kaosdagen.

Bibliografi 
  – Slaveskipet Fredensborg – Tegneserie (Sammen med Kin Wessel og Leif Svalesen) 
  – Vredens dag – Kriminalroman 
  – Den tredje sannhet – Kriminalroman
  – Hjemsøkt – Kriminalroman 
  – Kongefrykt – Kriminalroman 
  – De usynlige brødre – Kriminalroman 
  – Kasper & Måns. Den store kaosdagen – Barnebok (sammen med Kin Wessel)
  – Kaos og øyeblikkets renhet – Historisk roman 
  – Hevnens alkymi – Kriminalroman
  – Symboler & demoner : en guide til Dan Browns Det tapte symbol : fakta og fascinerende funn – Faktabok
  – Når døde hvisker – Kriminalroman
  – Stumme skrik – Kriminalroman
  – Dødt løp – Kriminalroman
  – Skipet med det onde øye – Kriminalroman
  – Quiz og grøss – Sakprosa, Aschehoug - quizbok (med grøssnoveller og skumle facts) skrevet sammen med forfatter Tom Egeland
  – Udyr – Thriller - skrevet sammen med forfatter Kin Wessel
  – Hjertets mørke – Kriminalroman

Priser 
  – Aschehougs debutantstipend for Vredens dag
  – Rivertonprisen for Hjemsøkt
  – Glassnøkkelen for Hjemsøkt
  – Mads Wiel Nygaards legat
 2014 – Vestfolds Litteraturpris
 2019 – Sølvkniven Randabergs krimpris for Udyr

Referanser

Eksterne lenker 
 Kurt Austs hjemmeside
 Kurt Aust på Aschehougs hjemmeside 
 Kurt Aust i NRK Forfatter
 Kurt Aust i Dagbladet Forfatter
 Kurt Aust i Aftenposten Alex
 Kurt  Aust i Forfatterkatalogen på Forfattersentrums nettsider

Norske krimforfattere
Norske romanforfattere
Kurt Aust
Vinnere av Aschehougs debutantstipend
Vinnere av Rivertonprisen
Vinnere av Glassnøkkelen
Kultur i Horten
Personer fra Ikast
Fødsler i 1955